Diari Oficial de la Generalitat Valenciana


Sumari del DOGV 2504, del 10-05-1995 (1995/834629)

ORDRE de 19 d'abril de 1995, de la Conselleria d'Educació i Ciència, per la qual es dicten normes per a l'elecció d'òrgans unipersonals de govern en determinats centres docents públics no universitaris de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/04/19/(1)/dof/vci/html**

### Dades del document

Número de DOGV
:   2504

Data del DOGV
:   10-05-1995

Secció del DOGV
:   DISPOSICIONS GENERALS

Número del document
:   1995/834629


Data del document
:   19-04-1995

Organisme emissor
:   Conselleria de Educació i Ciència

Tipus de document
:   Ordre

ORDRE de 19 d'abril de 1995, de la Conselleria d'Educació i Ciència, per la qual es dicten normes per a l'elecció d'òrgans unipersonals de govern en determinats centres docents públics no universitaris de la Comunitat Valenciana.   
La Llei Orgànica 8/1985, de 3 de juliol, reguladora del Dret a l'Educació (LODE), dedica el títol III als òrgans de govern dels centres públics, entre els quals regula els òrgans unipersonals. La disposició final primera faculta el Govern i les comunitats autònomes, dins l'àmbit de les seues respectives competències, per dictar totes les disposicions que calguen per a l'aplicació de la llei.  
Fent ús d'aquesta autorització, el Govern Valencià ha dictat diversos decrets en els quals s'estableixen els requisits d'elecció dels òrgans unipersonals de govern dels diversos centres docents no universitaris.  
En atenció d'aquests motius, de conformitat amb el que disposen els decrets del Govern Valencià 12/1986, 90/1986, 90/1987, 80/1989, 89/1991 i 188/1994, i fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià  
ORDENE:  
Primer  
1. Es convoquen eleccions a directors i d'altres òrgans unipersonals de govern dels centres docents públics no universitaris en els quals estiga constituït el consell escolar del centre i que es troben en algun dels casos següents:  
a) Centres els directors dels quals finalitzen el mandat el 30 de juny de 1995 o l'hagen finalitzat amb anterioritat a aquesta data.  
b) Centres que tinguen director nomenat amb caràcter provisional o accidental.  
c) Centres en els quals es trobe vacant el lloc de director, o s'haja de produir la vacant a l'inici del curs 1995/96, per qualsevol de les causes previstes en la normativa reglamentària respectiva.  
2. El consell escolar de centre determinarà la data de realització de l'elecció en primera convocatòria, que no podrà ser posterior al dia 5 de juny de 1995. Igualment acordarà l'hora i el lloc de la votació.  
Segon  
1. Als centres a què es refereix el número anterior, el director promourà la constitució de la mesa electoral amb quinze dies d'antelació a la data en què s'haja d'efectuar la votació, d'acord amb el que disposa el decret regulador que, segons el tipus de centre, siga respectivament d'aplicació.  
2. Amb una antelació mínima de quinze dies pel que fa a la data de l'elecció, els candidats hauran de presentar per escrit, davant el consell escolar, les línies bàsiques o programa d'actuació i els seus mèrits professionals. També poden presentar la proposta de les altres persones que han d'integrar l'equip directiu.  
3. Dins els cinc dies següents a l'acabament del termini de presentació de candidatures, la mesa electoral examinarà si les candidatures presentades reuneixen els requisits legals i reglamentaris exigits, i n'acordarà l'admissió o la no admissió. En aquest últim cas, se n'expressarà el motiu o els motius i els preceptes en què es fonamenta. Aquest acord s'exposarà l'endemà al tauler d'anuncis del centre i fins al dia de la votació. En l'anunci es faran constar l'hora, la data i el lloc de la votació en primera i segona convocatòria, si escau.  
4. Contra l'acord d'admissió o no de candidatures de la mesa electoral, es podrà presentar reclamació davant el consell escolar fins a dos dies abans al de la votació.  
Tercer  
El mateix dia de l'elecció, i abans de procedir a la votació, el consell escolar estudiarà les reclamacions presentades contra l'admissió o no de les candidatures, que han de tenir informe previ de la mesa electoral, i acordarà motivadament i definitivament el que procedesca.  
Quart  
1. La votació s'efectuarà en primera convocatòria el dia, l'hora i al lloc que haja determinat el consell escolar.  
2. Si cap candidat a director no obté majoria absoluta, se celebrarà una segona votació quaranta vuit hores després, en la qual el candidat ha d'obtenir igualment majoria absoluta per a resultar elegit.  
3. La mesa electoral, mitjançant el president, trametrà al director territorial d'Educació respectiu l'acta o les actes en les quals conste el resultat de les votacions realitzades, dins el termini que finalitzarà el 13 de juny de 1995, amb la proposta de nomenament, si escau, a favor del candidat que haja obtingut la majoria absoluta i, si escau, amb els noms dels altres membres de l'equip directiu que hagen resultat elegits d'acord amb el reglament respectiu.  
Cinquè  
1. Quan el director electe no hagués proposat els altres components de l'equip directiu en el moment de presentar la seua candidatura, sotmetrà la proposta al consell escolar abans del 16 de juny. En aquest dia el consell escolar, amb la comprovació prèvia que els proposats reuneixen els requisits exigits, procedirà a efectuar l'elecció per la majoria prevista en el reglament respectiu. Si algun dels proposats no té els requisits exigits, el consell escolar no admetrà la seua candidatura, amb expressió del motiu i precepte en el qual es fonamenta la decisió.  
2. Efectuada l'elecció, el director del centre trametrà l'endemà al director territorial d'Educació l'acta de l'elecció, amb la proposta de nomenament, quan procedirà.  
Sisè  
En el cas que s'hagen de celebrar aquestes eleccions en l'Institut de Batxillerat a Distància de la Comunitat Valenciana i en el Centre Valencià d'Educació d'Adults a Distància, el director territorial d'Educació elevarà les propostes de nomenament de director i equip directiu a la Direcció General de Centres Docents, a la qual correspon efectuar-los segons els reglaments respectius.  
Setè  
1. En absència de candidats, o quan aquests no obtinguen la majoria requerida, el director territorial d'Educació, o, si escau, la directora general de Centres Docents, procedirà d'acord amb el que preveu la normativa que corresponga segons la naturalesa del centre.  
2. En tot cas, els nomenaments i respectives preses de possessió s'efectuaran amb efecte de l'1 de juliol de 1995.  
Vuitè  
Als centres docents públics la titularitat dels quals ostenten altres administracions públiques, distintes de la Generalitat Valenciana, els nomenaments seran efectuats per l'òrgan competent de l'administració titular, amb el procés electoral previ previst en aquesta ordre.  
Novè  
Els terminis als quals es refereix aquesta ordre s'entenen sempre dies hàbils. Quan alguna de les actuacions del procés electoral s'haja de dur a terme en dia no lectiu, es traslladarà al dia següent lectiu.  
DISPOSICIó ADDICIONAL  
Aquesta ordre no serà d'aplicació als centres d'ensenyament dependents d'altres conselleries de la Generalitat Valenciana llevat que en la normativa específica se n'establesca el contrari.  
DISPOSICIONS FINALS  
Primera  
S'autoritza la Secretaria General de la Conselleria d'Educació i Ciència perquè dicte les instruccions necessàries per al desenrotllament i l'aplicació d'aquesta ordre.  
Segona  
Els directors territorials d'Educació, els titulars i els actuals directors dels centres docents públics a què es refereix aquesta ordre, i també les meses electorals respectives que, amb aquesta finalitat, es constituesquen, adoptaran les mesures necessàries que a cada òrgan corresponguen per garantir el desplegament normal del procés electoral a què es refereix aquesta ordre.  
Tercera  
Contra aquesta ordre, que posa fi a la via administrativa, podrà interposar-se, amb la comunicació prèvia a aquesta conselleria, recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació en el Diari Oficial de la Generalitat Valenciana, de conformitat amb el que disposa l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú, i en els articles 57 i 58 de la Llei de la Jurisdicció Contenciosa Administrativa.  
Quarta  
Aquesta ordre entrarà en vigor l'endemà de la publicació en el Diari Oficial de la Generalitat Valenciana i regirà exclusivament per al procés electoral que s'hi convoca.  
València, 19 d'abril de 1995  
El conseller d'Educació i Ciència,  
JOAN ROMERO I GONZáLEZ


Còpia Permalink ELI